b'\n_START_ARTICLE_\nJack russell-terrier\n_START_SECTION_\nOpprinnelse og alder\n_START_PARAGRAPH_\nJack Russell-terrier oppsto p\xc3\xa5 1800-tallet og er et resultat av pastor John Russells arbeider. Han avlet fram en stamme av foxterriere for sine egne behov, nemlig en hund som orket \xc3\xa5 bli med hans foxhounder p\xc3\xa5 revejakt, og var liten og t\xc3\xb8ff nok til \xc3\xa5 krype inn i revehiet og jage ut reven. Det utviklet seg to parallelle varianter, en litt st\xc3\xb8rre og en litt mindre. Den st\xc3\xb8rste er n\xc3\xa5 kjent som Parson Russell-terrier.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nEn Jack Russell-terrier er en stor hund i en liten kropp; den er uredd og utholdende. En Jack Russell-terrier er en fin selskapshund, men den trenger mye mosjon og hjernetrim for \xc3\xa5 ha det bra. Dette er en intelligent hund som raskt tar til seg l\xc3\xa6rdom, men den kan ogs\xc3\xa5 v\xc3\xa6re sta slik at eieren b\xc3\xb8r v\xc3\xa6re t\xc3\xa5lmodig og oppfinnsom n\xc3\xa5r hunden skal l\xc3\xa6re nye triks. _NEWLINE_Da en Jack Russell-terrier gjerne tar lederrollen b\xc3\xb8r man raskt etablere rangordningen i familien slik at problemer unng\xc3\xa5s senere. Som med de fleste andre hunder skal man bygge opp gjensidig respekt ved hjelp av omtanke og kj\xc3\xa6rlighet. En Jack Russell-terrier l\xc3\xa6rer meget godt ved hjelp av ros. N\xc3\xa5r Jack Russell-terrieren har f\xc3\xa5tt mosjon og hjernetrim kan den fint innta rollen som sofagris. En Jack Russell-terrier er en v\xc3\xa5ken, sjarmerende, nysgjerrig og glad hund, og den vil gjerne v\xc3\xa6re med p\xc3\xa5 alt. _NEWLINE_En Jack Russell-terrier kan bli 12-18 \xc3\xa5r gammel, og rasen har f\xc3\xa5 rasetypiske sykdommer.'